Bendeverkragting van meisie (15) regstreeks uitgesaaiArgieffoto ŉ 15-jarige meisie van Chicago in Amerika is erg getraumatiseerd en sterk tans by die huis aan nadat sy die afgelope naweek die slagoffer van ŉ bendeverkragting was wat regstreeks op Facebook uitgesaai is. Volgens die polisiewoordvoerder, Anthony Guglielmi, het minstens 40 mense na die regstreekse uitsending van die verkragting gekyk sonder om die voorval by die polisie aan te meld. Guglielmi het gesê die polisie is eers Maandag oor die voorval ingelig, nadat die dogter se ma “naarstigtelik van ontsteldheid” aan die hoof van die departement, superintendent Eddie Johnson, vertel het haar dogter word sedert die naweek vermis. Die ma het glo ook skermskote van die videomateriaal aan hom gewys. Johnson, wat glo duidelik ontsteld was oor die voorval, het onmiddellik ŉ soektog na die vermeende verkragters van stapel gestuur en Facebook gevra om die video dadelik te verwyder. Guglielmi sê die polisiedepartement is in die proses om Facebook te dagvaar om die name van die kykers bekend te maak. Die 15-jarige is Dinsdag gevind en met haar gesin herenig. Sy het glo aan die polisie gesê sy ken ten minste een van die vermeende verkragters, maar dit is nog onseker hoe hulle mekaar ken. ŉ Woordvoerder vir Facebook, Andrea Saul, het gesê die video is intussen verwyder en ŉ ondersoek duur voort. “Sulke misdade is afskuwelik en ons kan nie toelaat dat sulke inhoud op Facebook uitgesaai word nie,” het sy gesê. Jeffrey Urdangen, ŉ professor in die regte aan Chicago se Noordwes-Universiteit, het Dinsdag gesê die 40 kykers het nie die wet oortree deur die video te kyk of dit nie by die polisie aan te meld nie. Urdangen meen ŉ klag van kinderpornografie kan ook net aanhangig gemaak word indien die kykers die video afgelaai het. Niemand is nog in verband met die voorval in hegtenis geneem nie. Dit is die tweede keer vanjaar dat polisie ŉ misdaad ondersoek wat regstreeks op Facbeook uitgesaai is. In Januarie vanjaar is vier mense in hegtenis geneem nadat hulle ŉ verstandelik gestremde man getart en mishandel het en dit ook regstreeks uitgesaai het.